12/03/2012 | Administración LocalMunicipal
Vilasantar
Aprobación definitiva da imposición e ordenación da taxa por dirección de obra

Normativa O Pleno municipal, en sesión ordinaria do 21 de decembro de 2011, aprobou inicialmente a Imposición e ordenación da taxa por dirección de obra, no Concello de Vilasantar. Unha vez exposto ao público polo prazo de trinta días e sen que se presentaran reclamacións, publícase integramente a imposición e ordenación da taxa por dirección de obra, segundo o establecido no artigo 17.4 do Real decreto lexislativo 2/2004, do 5 de marzo, mediante o que se aproba o texto refundido da lei reguladora das facendas locais. ORDENANZA FISCAL N.º 1/2011, REGULADORA DA TAXA POLA DIRECCIÓN DE OBRAS PREÁMBULO No uso das facultades concedidas polos artigos 133.2 e 142 da Constitución Española e polo artigo 106 da Lei 7/1985, do 2 de abril, reguladora das bases do réxime local, e de conformidade co disposto nos artigos 15 a 20 do texto refundido da Lei reguladora das facendas locais, aprobado polo Real decreto lexislativo 2/2004, do 5 de marzo, o Excmo. Concello de Vilasantar establece a taxa pola prestación de servizos facultativos de dirección de obras que se presten nas obras municipais e cuxas normas atenden ao prevido no artigo 57 do mesmo texto legal. Artigo 1.–Feito impoñible. Constitúe o feito impoñible da taxa regulada na presente Ordenanza, a prestación de servizos consistentes nos traballos facultativos de dirección de obras, que comprende as función de comprobación de replanteo, dirección, inspección e liquidación das obras licitadas (contratadas ou adxudicadas) polo concello de Vilasantar. A efectos desta taxa terán a consideración de obras licitadas polo concello de Vilasantar aquelas que sendo financiadas en exclusiva ou en colaboración con outros entes públicos ou privadas, se imputen ao capítulo 6 do orzamento de gastos. Artigo 2.–Suxeitos pasivos. Son suxeitos pasivos da taxa en concepto de contribuínte as persoas físicas ou xurídicas, así como as entidades a que se refire o artigo 35.4 da Lei xeral tributaria, adxudicatarias das obras licitadas polo Concello de Vilasantar. Artigo 3.–Responsábeis. Os supostos de responsabilidade, xa sexan subsidiaria ou solidariamente, serán os previstos na normativa tributaria. Artigo 4.–Exencións e bonificacións. Non se concederán máis exencións ou bonificacións que as expresamente previstas nas leis ou as derivadas de aplicación de tratados internacionais. Artigo 5.–Base impoñible. A base impoñible desta taxa a constitúe o importe de execución material efectivamente realizada, aplicándolle, no seu caso, o correspondente porcentaxe de baixa ofertado polo contratista adxudicatario. Artigo 6.–Tipo de gravame e cota tributaria. O tipo de gravame é do 3%. A cota tributaria será a resultante de aplicarlle á base impoñible definida no artigo 5, o tipo de gravame establecido neste artigo. Artigo 7.–Devengo e período impositivo. O período impositivo coincidirá co período do desenvolvemento das obras obxecto da presente taxa. A taxa devengase o primeiro día do período impositivo. Artigo 8.–Xestión. Aprobada a correspondente certificación de obra e factura, remitirase o acordo de aprobación ao órgano de tesourería e xestión orzamentaria, co obxecto de practicar e aprobar a correspondente liquidación a cal notificarase ao contratista adxudicatario. Transcorrido o prazo de pago voluntario recollido no artigo 62 da Lei xeral tributaria, O OTXT procederá á compensación da taxa con cargo ao pago créditos do suxeito pasivo. Disposición final. A presente ordenanza, aprobada polo Pleno da Corporación na sesión celebrada o día 21 de decembro de 2011, entrará en vigor ao día seguinte da súa publicación no Boletín Oficial da Provincia e comezará a aplicarse a partir do mesmo día permanecendo en vigor ata a súa modificación o derrogación expresa. Vilasantar, 1 de marzo de 2012. O alcalde Fernando Pérez Fernández